**Informatīvais ziņojums**

„Par 2014.gada 16.-17.jūlijā neformālajā Eiropas Savienības Vides ministru padomē izskatāmajiem jautājumiem”

**Informācija par neformālajā ministru padomē izskatāmajiem jautājumiem**

Eiropas Savienības (turpmāk – ES) Itālijas prezidentūra 2014.gada 16.-17.jūlijā Milānā, Itālijā organizē neformālo ES Vides ministru padomi, kuras darba kārtībā (precizēta 10.07.2014.) paredzētas diskusijas par šādiem jautājumiem:

* 1. ES Klimata un enerģētikas politikas satvars 2030 un gatavošanās Apvienoto Nāciju Organizācijas Klimata samitam
  2. Zaļā izaugsme: Eiropas semestra apzaļumošana un ES 2020 stratēģija
  3. Zaļā izaugsme un nodarbinātība - apvienotās neformālās Vides un Nodarbinātības ministru sanāksmes apaļā galda diskusijas.

**Latvijas viedoklis par sanāksmes laikā diskutējamiem jautājumiem**

**1. ES Klimata un enerģētikas politikas satvars 2030 un gatavošanās Apvienoto Nāciju Organizācijas Klimata samitam**

Apvienoto Nāciju Organizācijas (ANO) Ģenerālsekretārs Bans Kimuns 2014. gada 23. septembrī ANO galvenajā mītnē Ņujorkā organizēs valstu līderu samitu, kur notiks diskusija par klimata pārmaiņām, lai radītu politisku mudinājumu daudzpusējām rīcībām un lai sagatavotu jaunu klimata vienošanos 2015.gadā.

Klimata samitā dalību ir apstiprinājis Latvijas prezidents Andris Bērziņš. Piedalīsies arī  Vides aizsardzības un reģionālās attīstības ministrijas pārstāvji.

Klimata samita galvenie mērķi ir veicināt ambiciozu mērķu sasniegšanai atbilstošu darbību īstenošanu, lai samazinātu siltumnīcefekta gāzu emisijas un veicinātu noturību pret klimata pārmaiņām, kā arī lai veidotu stabilu pamatu diskusijām, lai nodrošinātu veiksmīgu iznākumu ANO Vispārējās konvencijas par klimata pārmaiņām konferencē 2015. gada decembrī Parīzē, kur valstīm būtu jāpanāk jauna ambicioza klimata pārmaiņu vienošanās.

Samits neparedz konkrētu lēmumu pieņemšanu. ANO Ģenerālsekretārs sagatavos kopsavilkumu par samitu. Viens no rezultātiem, kas ir paredzēts, ir valstu vadītāju paziņojumi par attiecīgās valsts rīcību klimata pārmaiņu ierobežošanā. Valstu vadītājiem samitā būtu jānāk klajā ar drosmīgiem nacionāliem paziņojumiem, kā, piemēram, jauni ambiciozi siltumnīcefekta gāzu emisiju samazināšanas mērķi vai papildus finansējums klimata politikas īstenošanai.

Eiropas Savienības dalībvalstīm Klimata samitā būtu jānāk klajā ar saskaņotiem vēstījumiem, akcentējot nacionālo progresu ambīciju izvirzīšanā, ieguldījumus, kas veikti ar mērķi palīdzēt citām valstīm pielāgoties klimata pārmaiņām, piemēram, kontekstā ar Zaļo klimata fondu *(Green Climate Fund)*, kā arī par ieguldījumiem citos mehānismos.

Klimata samita programmu veidos četras daļas:

1. plenārsesija, kurā paredzēts, ka valstu vadītāji informēs par jauniem, ambicioziem klimata pārmaiņu ierobežošanas plāniem;
2. rīcības platformas, kurā paziņojumus varēs izteikt valstu līderi, finanšu, biznesa un pilsoniskās sabiedrības līderi. Rīcības platformas paredzētas arī daudzpusējiem paziņojumiem un iniciatīvām, lai sasniegtu konkrētus mērķus tādās būtiskās jomās kā energoefektivitāte, atjaunojamie energoresursi, transports, pilsētas, meži, lauksaimniecība, finansējums klimata politikas īstenošanai, oglekļa vienību cenu noteikšana u.c.;
3. tematiskās sesijas, kurās dalībnieki varēs dalīties pieredzē saistībā ar inovatīviem risinājumiem un rīcībpolitiku klimata pārmaiņu ierobežošanas jomā;
4. ārējie pasākumi un citas iesaistīšanās platformas ar mērķi izplatīt informāciju mērķgrupām, tai skaitā izmantojot sociālos medijus.

Lai vecinātu diskusiju ES prezidējošā valsts Itālija ir ierosinājusi šādus diskusiju jautājumus:

*Kādiem galvenajiem punktiem būtu jābūt iekļautiem ES vēstījumā, lai palīdzētu ANO Ģenerālsekretāram nonākt pie nozīmīgiem secinājumiem samita vadītāja kopsavilkumā? Kam īpaši jābūt ietvertam attiecībā uz klimata finansēm?*

Eiropas Savienības dalībvalstis šobrīd ir izpildījušas Kioto protokola siltumnīcefekta gāzu (turpmāk – SEG) emisiju samazināšanas saistības 2012. gadam un saskaņā ar Eiropas Komisijas (turpmāk – Komisijas) veikto izvērtējumu samazinās savas SEG emisijas lielākā apjomā nekā ir noteikts ES saistībās uz 2020. gadu, īstenojot SEG emisiju samazināšanas pasākumus, kuriem ir pozitīva ietekme uz vidi, sabiedrības veselību, konkurētspējas nodrošināšanu, enerģētisko un pārtikas drošību.

Tāpat arī ES plāno pieņemt Klimata un enerģētikas politikas satvaru 2030.gadam (turpmāk – KEPS2030), notiek diskusijas par SEG emisiju samazināšanas mērķi – mīnus 40%, kopīgo atjaunojamās enerģijas mērķi – vismaz 27% atjaunojamās enerģijas īpatsvars kopējā patērētajā enerģijā, kā arī iespējamu energoefektivitātes mērķi 2030.gadam. ES mērķis ir līdz 2050.gadam panākt SEG emisijas samazinājumu par 80–95% un tādejādi dot ieguldījumu ANO Vispārējās konvencijas par klimata pārmaiņām (turpmāk – Konvencijas) mērķī – nepārsniegt globālās vidējās temperatūras pieaugumu vairāk kā par 2oC, salīdzinot ar pirmsrūpniecisko periodu.

2015. gada vienošanās kontekstā ES un Latvijai ir svarīgi, ka vienošanās ir saistoša visām pasaules valstīm, kā arī visas valstis sniedz ieguldījumu klimata pārmaiņu ierobežošanā.

*Ar kādām saistībām un/vai paziņojumiem Dalībvalstis plāno nākt klajā samitā?*

Latvija plāno informēt par panākto SEG emisiju samazinājumu. Saskaņā ar 2014. gada SEG inventarizācijas datiem Latvija ir pārsniegusi Kioto protokola pirmajam saistību periodam noteikto mērķi 8% SEG emisiju samazinājumu periodā no 2008. līdz 2012. gadam. Latvijas kopējās emisijas (bez zemes izmantošanas, zemes izmantošanas maiņas un mežsaimniecības  - LULUCF sektora) 2012. gadā parādīja 58% samazinājumu salīdzinot ar 1990.gadu. Šāds emisiju samazinājums ir ļāvis valstī izmantot starptautiskās emisiju tirdzniecības iespējas, lai attīstītu zaļo investīciju sistēmu, īstenojot plaša spektra emisiju samazināšanas projektus un sabiedrības izglītības programmas.

Latvija plāno norādīt uz sasniegto atsaisti starp IKP un SEG emisiju pieaugumu un pakāpenisku virzību uz oglekļa mazietilpīgu ekonomiku, panākot, ka SEG emisiju pieauguma temps ir daudz lēnāks kā IKP pieaugums.

*Kuriem ES vēstījumiem samitā jābūt aptvertiem valstu vadītāju paziņojumos un citos paziņojumos samita rīcības platformu laikā? Kādas ir īpašās klimata rīcību jomas, kuras Dalībvalstis plāno atbalstīt un kā nodrošināt visefektīvāko ES un dalībvalstu dalību samita sesijās?*

Šobrīd ES, uzsverot savu pozitīvo piemēru, rosina arī pārējās Konvencijas Puses noslēgt vienošanos par klimata pārmaiņu mazināšanas saistībām pēc 2020. gada, lai kopīgi starptautiskā un globālā mērogā izpildītu iepriekšminēto Konvencijas mērķi.

ES klimata pārmaiņu mazināšanas jautājumos un rīcībās vienmēr ir bijusi kā pozitīvs piemērs pārējām valstīm ar savu apņemšanos SEG samazināšanā, tai skaitā palielinot atjaunojamās enerģijas īpatsvaru kopējā enerģijas patēriņā, izstrādājot jaunus risinājumus SEG samazināšanā (inovatīvās tehnoloģijas, oglekļa uztveršana un noglabāšana), ļoti veiksmīgi īstenojot uz tirgu balstītus mehānismus SEG emisiju samazināšanas veicināšanai un nepieciešamo pasākumu īstenošanai. ES dalībvalstis, kopīgi uzņemoties klimata pārmaiņu mazināšanas saistības, ir radījušas pozitīvu piemēru veiksmīgai savstarpējai sadarbībai un mērķu veiksmīgai izpildei.

ES un tās dalībvalstu ieguldījumu samita sesijās visbūtiskāk varētu palielināt koordinēta kopējā ES viedokļa paušana, kas aptvertu dažādas mērķgrupas un jomas. Būtiski, lai savos signālos ES būtu pozitīva, uzsvērtu gan kopējos, gan individuālos ieguvumus.

*Kādas ir galvenās rīcības, kas prioritāri būtu jārisina, lai nodrošinātu kvalitatīvu un efektīvu ES emisijas kvotu tirdzniecības sistēmas strukturālo reformu?*

Latvija atbalsta Eiropas Parlamenta un Padomes lēmuma projekta par ES emisijas kvotu tirdzniecības sistēmas (ES ETS) tirgus stabilitātes rezerves izveidi ātru virzību un apstiprināšanu. Ceram, ka šai jomā lielu progresu sasniegsim arī Itālijas prezidentūras ietvaros.

Attiecībā uz atbalsta mehānisma turpināšanu elektroenerģijas ražotājiem (ES ETS direktīvas 10c.pants), Latvija atbalsta aicinājumu Komisijai veikt ātru esošās politikas pieredzes izvērtējumu. Latvija var atbalstīt esošo mehānismu, ja tiek saglabāti līdzšinējie atbalsta nosacījumi, t.i., ka atbalsts modernizācijai tiek sniegts no konkrētajai dalībvalstij piešķirtā emisijas kvotu izsoļu apjoma un ka drīkst atbalstīt tikai pašpatēriņam paredzētu elektroenerģijas daļu.

Attiecībā uz ideju par ES ETS paplašināšanos, Latvija ir atvērta sarunām par papildu nozaru iekļaušanu saskaņotā veidā. Latvijai kā mazai valstij nav pieņemami risinājumi par vienpusēju nozaru iekļaušanu sistēmā, jo tie var radīt tirgus kropļojumu.

Latvijai ir svarīgi, lai tiktu saglabāts emisijas kvotu izsoļu pārdales mehānisms, kas ļauj izlīdzināt klimata politikas ieviešanas izmaksu slogu. Šis mehānisms īpaši būtisks ir tām ES valstīm, kuru ienākumi ir zemāki par ES vidējiem, bet emisiju samazināšanas izmaksas augstas, tādēļ saredzam iespējas šī mehānisma uzlabošanai un pilnveidošanai.

*Kāda veida elastības iespējas vajadzētu paredzēt Klimata un enerģētikas politikas satvarā 2030.gadam?*

Latvija aicina meklēt risinājumu, kas izlīdzinātu izmaksu slogu starp ES ETS nozarēm un nozarēm ārpus ES ETS (t.s., ne-ETS nozares). Viens no risinājumiem varētu būt izsolēs atlikto emisijas kvotu vai tirgus stabilitātes rezervē pārcelto emisijas kvotu izmatošana ne-ETS mērķu sasniegšanai.

**2. Zaļā izaugsme: Eiropas semestra apzaļumošana un ES 2020 stratēģija**

Itālijas prezidentūra aicina veidot vienotu diskusiju par Eiropas semestra apzaļumošanu, ES 2020 stratēģiju un Komisijas 2014.gada iniciatīvu, kas vērstas uz aprites ekonomikas veicināšanu [[1]](#footnote-1), vienlaikus šīs diskusijas sasaistot ar Komisijas piedāvāto Klimata un enerģētikas politikas satvaru 2030.

2014./2015.gadā ir plānots veikt ES 2020 stratēģijas vidusposma izvērtējumu, lai novērtētu tās īstenošanas progresu 2010.-2014.gadā un noteiktu jaunas prioritātes 2015.-2020.gadam ar mērķi veicināt ES 2020 stratēģijas mērķu sasniegšanu.

Itālijas prezidentūra uzskata, ka Eiropas semestris un ES 2020 stratēģijas vidusposma izvērtējums ir lieliska iespēja stiprināt vides dimensiju ES 2020 stratēģijā un tās pārvaldības procesos.

Vides padome ir vairākkārtīgi uzsvērusi resursu efektīvas un oglekļa mazietilpīgas ekonomikas nozīmi ilgtspējīgas attīstības veicināšanā, atzīstot vides un klimata rīcību prioritāti. Padome ir arī iezīmējusi potenciālos rīcību virzienus, kas skar tādas jomas kā atkritumu un ūdens apsaimniekošana, oglekļa mazietilpīgas tehnoloģijas, resursu efektivitāte mazajos uzņēmumos, ekodizains un ekoinovācijas, ēku energoefektivitāte, vides nodokļi, videi kaitīgu subsīdiju pārtraukšana, zaļais publiskais iepirkums un ES fondi. Pasākumi šajās jomās ir iestrādāti dalībvalstu nacionālajās reformu programmās un Komisijas rekomendācijās to ieviešanai.

Itālijas prezidentūra uzskata, ka Vides padomes lomas pastiprināšana ES pārvaldības procesos var dot pienesumu resursu efektīvas un oglekļa mazietilpīgas Eiropas attīstības vīzijas veicināšanā, tas veidotu jaunu skatījumu uz izaugsmes un nodarbinātības ilgtspējīgiem avotiem.

Turklāt 2014.gada marta Padome ir uzsvērusi, ka ilgtspējīgas attīstības un zaļās ekonomikas attīstības jautājumi specifiskā veidā ir jāintegrē Ikgadējā izaugsmes izpētē (Annual Growth Survey- AGS) 2015.gadam, īpašu uzmanību veltot inovācijām un darba vietu radīšanai. Tieši šis novērtējums kā instruments palīdz labāk virzīties uz ilgtermiņa mērķiem ES 2020 stratēģijā.

Zaļai izaugsmei būtisks jautājums ir resursu efektivitāte un resursu vieda izmantošana, kas savukārt dod ieguldījumu jaunu biznesa iespēju un darba vietu radīšanā, ES konkurētspējas veicināšanā, vienlaikus mazinot vides ietekmes un ietekmējot ražošanas un patēriņa modeļus.

Tomēr virzībai uz resursu efektīvu aprites ekonomiku ir vēl daudz šķēršļu, tāpēc nepieciešami spēcīgi signāli, kas veicinātu šo pāreju. Ir jāidentificē jomas, kur ES un dalībvalstu kopīgi centieni var dot lielākos rezultātus.

Atkritumu politika ir viena no būtiskākajām aprites ekonomikas un resursu efektivitātes veicināšanā. ES 7. Vides rīcības programma jau paredz konkrētus instrumentus šīs ekonomikas ieviešanā. 2014.gada 2.jūlijā Komisija ir nākusi klajā ar priekšlikumu pārskatīt ar atkritumu pārvaldību saistītos mērķus, tostarp pārstrādes mērķus, un paredzēt iniciatīvas arī attiecībā uz pārtikas un būvniecības sektora atkritumiem.

Būtiska vērība ir pievērsta mazo un vidējo uzņēmumu atbalstam, lai veicinātu to videi draudzīgu pasākumu īstenošanu un pāreju uz zaļo ekonomiku.

ES semestra apzaļumošana izpaužas dažādos sektoros. Nodarbinātības sektorā Komisija ir nākusi klajā ar Zaļās nodarbinātības iniciatīvu. Eiropas fondu 2014-2020 izmantošanā ir akcentēta vides dimensija. Būtiska loma ražošanas un patēriņa ietekmēšanā ir Zaļajam publiskajam iepirkumam – šeit tiek apzinātas iespējas obligātu prasību ieviešanai.

Prezidentūra un Komisija vēlas diskusiju par iespējamu resursu produktivitātes mērķa nospraušanuES 2020 stratēģijas pārskatīšanas ietvaros, saistot to ar Eiropas semestra ieviešanu. Vienlaikus dalībvalstīm būtu iespēja ieviest iniciatīvas jomās, kur tās saskata lielākos vides un ekonomikas ieguvumus.

Lai vecinātu diskusiju ES prezidējošā valsts Itālija ir ierosinājusi šādus diskusiju jautājumus:

*Vai Jūs piekrītat, ka vides un klimata politika piedāvā nozīmīgas izaugsmes un darba vietu radīšanas iespējas un līdz ar to pastāv iespēja un vajadzība Eiropas semestrī labāk pilnveidot zaļo politiku un stiprināt ES 2020 stratēģijas vides dimensiju, ieskaitot tās pārvaldi? Kuras ir daudzsološākās jomas, uz kurām fokusēties?*

Latvija saskata iespējas vides un klimata politikas mērķu ieviešanā, kas saistītas ar jaunu darbavietu radīšanu. Darba vietas zaļo produktu un pakalpojumu jomā ES turpina attīstīties arī krīzes posmā, palīdzot risināt bezdarba jautājumus. Taču vienlaikus, rodoties jauniem sektoriem, ir nepieciešama arī darbaspēka pielāgošanās un jaunu prasmju apguve. ES 2020 ietvaros būtu jākoncentrējas uz resursu efektīvu izmantošanu kā virzītāju pārejai uz aprites ekonomiku. Taupīga izejmateriālu izmantošana, cenšoties paaugstināt atkārtoti izmantoto un pārstrādāto resursu apjomu, paaugstinās ES reģiona konkurētspēju globālajā tirgū, sekmējot izaugsmi un jaunas darba vietas.

*Vai Jūs piekrītat, ka Eiropas 2020 stratēģijas vidustermiņa pārskatā būtu jāapstiprina resursu produktivitātes indikatori un/vai resursu efektivitātes politiskais mērķis un tos būtu nepieciešams monitorēt Eiropas semestrī, lai vairāk koncentrētos uz pasākumiem, kas ir izdevīgi gan ekonomikas, gan vides aspektā?*

Latvija atzinīgi vērtē centienus veicināt pāreju uz aprites ekonomiku, it īpaši attiecībā uz resursu efektīvu izmantošanu un resursu produktivitātes veicināšanu. Komisijas paziņojumā „Ceļā uz aprites ekonomiku: bezatkritumu saimniekošanas programma Eiropai” redzam virkni elementu, kas būtiski ietekmēs resursu efektivitāti un produktivitāti.

Mēs uzskatām, ka jauni indikatori un/vai politikas mērķi arī būtu apsverami, taču tie būtu vērtējami plašākā kontekstā, ņemot vērā tādus apsvērumus, kā mērķa reprezentativitāte, izmērāmība, rezultātu salīdzināmība starp dalībvalstīm un salīdzināma ietekme uz dažādiem ekonomikas sektoriem, lai mērķis vai indikatori reāli atspoguļotu sasniegto progresu resursu efektivitātes paaugstināšanā. Jebkuram šādam politiskajam mērķim jābūt saprotamam plašākai sabiedrībai un pietiekami viegli aprēķināmam. Domājot par labu pārvaldību, būtu svarīgi maksimāli izmantot esošās iestrādnes un izvairīties no papildus administratīvā sloga radīšanas minēto instrumentu uzraudzīšanai.

*Vairākos gadījumos Vides ministri ir atzinuši vajadzību pēc lielākas iesaistes ES pārvaldības procesos. Vai jūs piekrītat, ka šis viedoklis būtu jāizsaka kā specifisks Padomes secinājumu apkopojums, ko adresēt Eiropas Padomei? Ja tā, tad kāds būtu nododamais vēstījums?*

Latvija atbalsta pieeju, ka Vides ministri arī turpmāk aktīvi iesaistās diskusijās par Eiropas semestra procesu. Iesāktā prakse šai jomā būtu turpināma. Atbalstām Itālijas prezidentūras centienus aktualizēt šos jautājumus oktobra Vides padomē, vienojoties par padomes secinājumiem. Kā būtisku saturisko aspektu, mūsuprāt, būtu jāapskata resursu efektivitātes veicināšana, pāreja uz aprites ekonomiku un atkritumu politikas attīstība, īpaši pieeja, ka atkritumi ir resursu avots.

**3. Zaļā izaugsme un nodarbinātība - apvienotās neformālās Vides un Nodarbinātības ministru sanāksmes apaļā galda diskusijas**

Sanāksmes otrajā dienā paredzētas ministru diskusijas apaļo galdu formā. Prezidentūra organizē četras paralēlas diskusijas par šādām tēmām:

1. Nodarbinātības un vides politikas: instrumenti, pieredze un barjeras
2. Nodarbinātības potenciāls un nepieciešamās iemaņas zaļākā ekonomikā
3. Virzība uz zaļo ekonomiku; sekmīga ar to saistītās darba tirgus pārejas vadība
4. Zaļo darba vietu monitorings integrētajā Eiropas politikā (Eiropas Semestris/Ikgadējā izaugsmes izpēte)

Vides aizsardzības un reģionālās attīstības ministrijas delegācijas pārstāvji piedalīsies diskusijā par tēmu: *„Nodarbinātības potenciāls un nepieciešamās iemaņas zaļākā ekonomikā”*, kurā dalībnieki ir aicināti izteikties par šādiem jautājumiem:

1. Kā ES dalībvalstis un Savienība kopumā varētu sasniegt lielāku ieguldījumu zaļajā ekonomikā kā darbu radīšanas dzinējspēkā? Ko Jūsu valstī un ES varētu sasniegt ambiciozs scenārijs? Kā lielākas ambīcijas varētu gūt politisko atbalstu?
2. Kādi ir šķēršļi (informētība, izpratne, iemaņas, ienesīgums, stimuli, naudas plūsma, u.c.) un kā tos var pārvarēt? Jo īpaši – kas ir jādara, lai nodrošinātu MVU (mazie un vidēja izmēra uzņēmumi), kas varētu radīt vietējos darbus lielā skaitā un izmantot zaļākas ekonomikas iespēju?
3. Kādas politikas darbosies vislabāk, lai iegūtu dubulto dividendi videi un nodarbinātībai? Kā Vides un Nodarbinātības ministri var efektīvāk sadarboties, lai sasniegtu šo mērķi?
4. Kā Jūsu valstis pārejā uz zaļākām ekonomikām var paredzēt un adresēt nepieciešamo iemaņu „šaurās vietas”?
5. Kādi institucionālie mehānismi ir ieviesti vai kādus mehānismus paredzēts ieviest Jūsu valstī, lai nodrošinātu uzņēmumus un strādniekus ar zaļākai ekonomikai nepieciešamo iemaņu apguvi?

Latvija piekrīt Komisijas atziņām, ka veiksmīga virzība uz oglekļa mazietilpīgu un resursu efektīvu ekonomiku neizbēgami pārveidos darbaspēka tirgu, nodrošinot ne vien jaunas nodarbinātības iespējas, bet arī mainot esošās. Ekonomikas apzaļumošana radīs papildus darba vietas atsevišķos sektoros, kamēr citas darba vietas izzudīs vai izmainīsies tām nepieciešamās iemaņas. Starptautiskā pieredze par zaļās izaugsmes ietekmi uz darba tirgu un atalgojumu ir dažāda, piemēram, OECD veiktā modelēšana parādīja, ka ietekme būs pozitīva, tomēr neliela salīdzinot ar kopējo darba vietu skaitu.

Pāriešana uz zaļāku ražošanu izsauks arī nepieciešamo iemaņu izmaiņas dažādos ekonomikas sektoros. Pāreja uz zaļo izaugsmi radīs ne vien jaunas iespējas, bet var radīt arī izaicinājumus darbiniekiem atsevišķos tautsaimniecības sektoros. Tomēr ir pierādīts, ka šos izaicinājumus var pārvarēt ar darbinieku apmācību jaunu iemaņu apgūšanai un pārorientējot uz citiem sektoriem.

Eiropas ekonomikas apzaļumošana jau šobrīd ir radījusi ievērojamu darba vietu skaitu tādās būtiskās nozarēs, kā atjaunojamā enerģija un energoefektīvā būvniecība un turpinās tās nodrošināt tuvākajās desmitgadēs. Nozīmīgs izaicinājums būs nepieļaut darbaspēka pārmaiņu īstermiņa problēmām kļūt par ilgtermiņa šķēršļiem, iztrūkstot savlaicīgai informācijai par nozares attīstības vajadzībām. Galvenie veiksmīgas pārorientēšanās instrumenti ir nedrošības samazināšana darba vietu pārvietošanas dēļ, kur būtiskas darba tirgus un sociālās politikas atbalsta sistēmas, eko-inovāciju veicināšana ar izglītošanas un apmācību palīdzību, nodokļu sloga pārvirzīšana, zaļi orientētas darbaspēka un apmācības politikas izveidošana, lai nodrošinātu jaunajām darbavietām nepieciešamās iemaņas.

Lai nodrošinātu veiksmīgu pāreju uz zaļo izaugsmi, valdībām jāmeklē ceļi, kā izveidot efektīvu sociālo dialogu, kam būs būtiska loma veidojot zaļās izaugsmes politiku un pielāgojot darbaspēka tirgu gaidāmajām pārmaiņām. Dialogu veidošanas iespējām un pieredzes apmaiņai ir liela nozīme zaļās izaugsmes politikas negatīvās ietekmes mazināšanai, tai skaitā uz mājsaimniecībām ar maziem ienākumiem.

Lai izmantotu ekonomikas apzaļumošanas iespējas un risinātu izaicinājumus attiecībā uz nepieciešamajām strukturālajām pārmaiņām un darbinieku pārkvalifikāciju, liela nozīme ir ES fondu finansējumam un sasaistei ar kohēzijas politiku.

**Latvijas delegācija**:

Delegācijas vadītāji - **R.Naudiņš**, vides aizsardzības un reģionālās attīstības ministrs

Delegācijas dalībnieki - **Alda Ozola**, Vides aizsardzības un reģionālās attīstības ministrijas Valsts sekretāra vietniece vides aizsardzības jautājumos;

**Žaneta Mikosa**, Vides aizsardzības un reģionālās attīstības ministrijas Valsts sekretāra vietniece ES Prezidentūras jautājumos

**Anita Drondina,** Vides un reģionālās attīstības ministrijas nozares padomniece, pastāvīgais atašejs Briselē

**Linda Leja,** Vides un reģionālās attīstības ministrijas nozares padomniece, pastāvīgais atašejs Briselē

Vides aizsardzības un

reģionālās attīstības ministrs R.Naudiņš

Vīza:

Vides aizsardzības un reģionālās attīstības ministrijas E.Turka

valsts sekretāra p.i.

Administrācijas vadītāja

12.07.2014. 15:02

2658

L.Klimbe

67026582, [Laura.Klimbe@varam.gov.lv](mailto:Laura.Klimbe@varam.gov.lv)

1. Aprites ekonomika: bezatkritumu programma Eiropai, COM(2014)398 final [↑](#footnote-ref-1)